Menn som har sex med menn, har ifølge studier høyere risiko for infeksjon med hpv, som kan føre til analkreft. De mangler også flokkbeskyttelsen mot hpv som gutter som har sex med jenter, får, gjennom at jenter får vaksinen.

Derfor får gutter født i 1991 eller senere nå et tidsbegrenset tilbud, fordi Folkehelseinstituttet har et overskudd av hpv-vaksine på lager.

Tilbudet går også til rusavhengige og sexarbeidere.

Må bestille lokalt

– Dette er et tilbud til alle landets kommuner og noen spesialklinikker, sier Britt Wolden, avdelingsdirektør i Folkehelseinstituttet.

– De kjenner forholdene lokalt og hvor stort behovet er.

– Hva gjør de som er i målgruppen og ønsker vaksinen?

– De må kontakte kommunehelsetjenesten i sin kommune.

Totalt er det gratis vaksiner til 6000 personer. Og de gis etter først-til-mølla-prinsippet.

– Vaksinen skal settes i tre doser. Kommunene må vurdere hvor mange det er realistisk for dem å vaksinere, og bestille alle tre dosene med en gang, sier Britt Wolden.

På grunn av vaksinenes holdbarhet må første dose settes senest i november.

– Ekstraordinær situasjon

Fra høsten 2018 får gutter i sjuende klasse tilbud om hpv-vaksine på lik linje med jenter. Fagfolk har tatt til orde for vaksine til eldre gutter, slik eldre jenter har fått gjennom et opphentingsprogram. Ifølge Wolden er det ingen sammenheng mellom tilbudet som blir gitt nå, og et opphentingsprogram.

– Dette er en ekstraordinær situasjon, der vi har vaksiner på lager, og Helse- og omsorgsdepartementet har gitt støtte til å bruke dem på denne måten.

– Kan det være aktuelt med et opphentingsprogram for gutter?

– Vi har ikke foreslått det, fordi vi mener det ikke vil være kostnadseffektivt. Vi mener den beste måten å beskytte mot hpv er å vaksinere så mange kvinner som mulig. Det er ingen planer på nåværende tidspunkt om å gi et fast tilbud til menn som har sex med menn.

– Glad for tilbudet

Rolf Martin Angeltvedt i Helseutvalget, som jobber helsefremmende og sykdomsforebyggende for alle som har sex med en av samme kjønn, er positiv til dette tilbudet om hpv-vaksine til menn som har sex med menn, og som er født etter 1991.

– Hva med eldre menn som har sex med menn?

– Vi er opptatt av at slike tilbud skal gis til alle gutter innenfor rammen av et program.

– Viser at det er behov for vaksine

Sveinung Sørbye, overlege ved Universitetssykehuset i Nord-Norge, sier menn som har sex med menn, er en viktig gruppe å nå.

– Ved å bruke restlageret, som er av vaksinetypen Gardasil, vil de også få beskyttelse mot kjønnsvorter. Mange menn som har sex med menn, er plaget av anale kondylomer, eller kjønnsvorter, sier han.

Gardasil er på lager fordi myndighetene etter en anbudskonkurranse har valgt å gi Cervarix i barnevaksinasjonsprogrammet. Tidligere var det Gardasil som ble gitt her.

– Tror du dette kan ha noe å si for om det kommer et opphentingsprogram for gutter?

– Ja. Gratis hpv-vaksine til menn som har sex med menn, viser at det er behov for å gi tilbudet til flere enn dem som får det i dag. I Australia ble det gitt opphentingsvaksine til gutter opptil 16 år. Strengt tatt bør gutter opptil 26 år få det samme tilbudet som jenter har fått. For hvert årskull av ikke-vaksinerte gutter vil 100 få kreft som skyldes hpv. Vi kan derfor potensielt forebygge opptil 1000 tilfeller av kreft ved å gi hpv-vaksine til ti årskull, sier han.

Les mer: Brev fra Folkehelseinstituttet til kommunene